Ministrul de Finanțe, Marcel Boloș, a dezmințit creșterea taxelor și impozitelor în acest an, la fel și creșterea TVA. "Nu încape în discuție", a spus Boloș.
Marcel Boloș, ministrul de Finanțe, a dezmințit, marți, o creștere a taxelor și impozitelor și a TVA. Într-o postare pe contul Facebook, Marcel Boloș a spus că deja au apărut titluri precum "Boloș vrea să crească TVA-ul", pe principiul "nu lăsa adevărul să strice o știre bună".
"Pe principiul 'nu lăsa adevărul să strice o știre bună', după o discuție foarte corectă despre perspectivele macroeconomice ale României prin prisma scenariilor potențiale prezentate de organismele internaționale, au apărut și titlurile: 'Boloș vrea să crească TVA-ul'", a scris Marcel Boloș pe rețeaua de socializare.
Ministrul a explicat că este de luat în calcul o cotă unică de TVA, după cum cere Comisia Europeană. "Iată ce am spus eu: Aceste reajustări în ceea ce priveşte cota standard de TVA şi o singură cotă, aşa cum cere Comisia Europeană, sunt o alternativă de luat în calcul, pentru ca să avem celălalt obiectiv de dus la bun sfârşit, acela de reducere a impozitării muncii. Este prematur însă de precizat care va fi soluția", a spus Marcel Boloș.
Ministrul de Finanțe a insistat însă că nu va fi o creștere de impozite și de taxe în 2024 și "nu încape în discuție" nici creșterea TVA-ului.
"Reiau cât se poate de ferm: Nu creștem impozite și taxe în 2024, nu încape în discuție creșterea TVA. Am spus-o încă de la aprobarea legii bugetului, obiectivul este să menținem un echilibru între nevoile românilor și evitarea unor impozite suplimentare care pot afecta bugetul gospodăriilor", a scris Boloș.
Ministrul de Finanțe a mai precizat că cota unică de impozitare a dus la creșterea investițiilor în sectorul privat și la creșterea locurilor de muncă în beneficiul stabilității economiei țării. "Cota unică de impozitare a contribuit semnificativ la stimularea investițiilor private, la creșterea numărului de locuri de muncă și la consolidarea capitalului autohton. Este un pilon al stabilității fiscale și a predictibilității pentru întregul sector economic", se arată în mesajul postat.
Nu modificarea sistemului fiscal va echilibra deficitul, ci combaterea evaziunii fiscale, colectarea mai eficientă la buget, a spus Boloș, precizând că o "veste bună" este că Curtea Constituțională a respins, marți, sesizarea cu privire la legea pentru consolidarea capacităţii de combatere a evaziunii fiscale.
"Totodată, echilibrarea deficitului trebuie realizată prin optimizarea cheltuielilor, printr-o colectare mai eficientă și prin combaterea evaziunii fiscale, nu prin modificarea sistemului fiscal. Aici avem parte și de o veste bună despre care voi vorbi ulterior: Curtea Constituțională a respins astăzi sesizarea cu privire la legea pentru consolidarea capacităţii de combatere a evaziunii fiscale", spune ministrul de Finanțe.
Ministrul Marcel Boloș a făcut un apel la "vigilență" față de tentativele de câștig de capital politic, în contextul anului electoral în care "unii s-ar lega de orice pentru a-și face simțită prezența în spațiul public".
"Așadar, în această perioadă, este important să fiți vigilenți și să discerneți între ce este o contribuție constructivă la dialogul public și ce reprezintă încercări de câștig politic sau de atragere a atenției. Pentru că, în prag electoral, unii s-ar lega de orice pentru a-și face simțită prezența în spațiul public", încheie Boloș.